Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile b

(2020/C 424/12)

Käesoleva dokumendi avaldamine annab õiguse esitada muutmistaotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

GARANTEERITUD TRADITSIOONILISE TOOTE SPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Mozzarella“

ELi nr: TSG-IT-0001-AM01 – 11.9.2019

1. Taotlejate rühm ja õigustatud huvi

Rühma nimi: Latterie Soligo, Fattorie Marchigiane, Alival s.p.a

Aadress: 61030 Montemaggiore al Metauro PU, Itaalia

Tel + 39 072157961

E-post: fama@trevalli.cooperlat.it

Tootjatel on õigus esitada käesolev muutmistaotlus vastavalt ministri 14. oktoobri 2013. aasta dekreedile nr 12511 ja nad esindavad kõiki garanteeritud traditsioonilise toote „Mozzarella“ tootjaid.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☒ Toote nimetus

☐ Toote kirjeldus

☐ Tootmismeetod

☒ Muu: kaitsesüsteemi muutmine: nüüd „registreerimine koos nimetuse reserveerimisega“ varasema „registreerimine ilma nimetuse reserveerimiseta“ asemel.

4. Muudatus(t)e liik

☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt oluline

5. Muudatus(ed)

Nimetus

Muudatus puudutab toote nimetust ja seisneb omadussõna tradizionale (traditsiooniline) lisamises nimetusele „Mozzarella“ ning väljapakutud nimetus on seega järgmine: „Mozzarella Tradizionale“.

Nimetus „Mozzarella Tradizionale“ võimaldab toote kohe identifitseerida ning kajastab ka spetsifikaadis juba sisalduvat teavet toote traditsioonilise laadi ja tootmismeetodi kohta.

Nagu on selgelt näha põhiteavet käsitlevast osast, on tootespetsifikaadi eesmärk standardida mozzarella’t selle kõige traditsioonilisemal kujul. Selle muudatusega viiakse nimetus kooskõlla terminiga, mida tarbijad tavaliselt toote tähistamiseks kasutavad.

Muu:

Kaitsesüsteem: kaitserežiimi muutmine: nüüd „registreerimine koos nimetuse reserveerimisega“ varasema „registreerimine ilma nimetuse reserveerimiseta“ asemel.

Lisaks tehakse muudatus, et kaitsta asjaomase toote registreerimist, kuna enam ei ole võimalik registreerida põllumajandustoodete ja toiduainete nimetusi garanteeritud traditsiooniliste toodetena ilma nimetuse reserveerimiseta ning vastavalt Euroopa Parlamendi ja nõukogu määruse (EL) nr 1151/2012 artikli 25 lõikele 2 võib määruse (EÜ) nr 509/2006 artikli 13 lõikes 1 sätestatud nõuete kohaselt registreeritud nimetusi, sealhulgas määruse (EL) nr 1151/2012 artikli 58 lõike 1 teises lõigus osutatud taotluste alusel registreeritud nimetusi, kasutada edasi vastavalt määruse (EÜ) nr 509/2006 tingimustele kuni üksnes 4. jaanuarini 2023.

Seepärast tehakse ettepanek muuta kõnesoleva garanteeritud traditsioonilise toote kaitsmise süsteemi, viies selle vastavusse määruse (EL) nr 1151/2012 kohaselt registreeritud garanteeritud traditsiooniliste toodete suhtes kohaldatava kaitsesüsteemiga. Garanteeritud traditsioonilise toote nimetuse „Mozzarella Tradizionale“ võib reserveerida. Nimetuse reserveerimist taotletakse üksnes nimetusele tervikuna („Mozzarella Tradizionale“), mitte selle koostisosadele.

GARANTEERITUD TRADITSIOONILISE TOOTE SPETSIFIKAAT

„Mozzarella Tradizionale“

ELi nr: TSG-IT-0001-AM01 – 11.9.2019

Itaalia

1. Registreeritav(ad) nimetus(ed)

„Mozzarella Tradizionale“

2. Toote liik [XI lisa alusel]

1.3. Juust

3. Registreerimise alused

3.1. Toode:

☒ on toodetud või töödeldud sellele tootele või toidule eriomasel traditsioonilisel viisil või selle koostis vastab niisugusele viisile;

☐ on toodetud traditsiooniliselt kasutatavatest toor- või koostisainetest.

3.2. Kas nimetus:

☐ on traditsiooniliselt kasutusel asjaomase toote kohta;

☒ väljendab toote traditsioonilist laadi või eripära.

4. Kirjeldus

4.1. Selle toote kirjeldus, mida punktis 1 esitatud nimetus tähistab, sh selle peamised füüsikalised, keemilised, mikrobioloogilised ja organoleptilised omadused, mis näitavad toote eripära (viitemääruse artikli 7 lõige 2)

„Mozzarella Tradizionale“ on piimhappekäärimisel valmistatud pehme plastifitseeritud toorjuust (Codex Alimentarius’e määratluse kohaselt). Juust võib olla kera- või seenekujuline (kaal 20–250 g) või põimitud (kaal 125–250 g).

„Mozzarella Tradizionale“ pakendatakse kaitseümbrisesse ja lastakse turule konserveerivas vedelikus, mis koosneb veest, millele võib olla lisatud soola. See vedelik on tootega otsekontaktis, kui pakend on hermeetiliselt suletud, ning kontaktis difusiooni kaudu, kui pakend on perforeeritud või läbilaskev.

Organoleptilised omadused

Välimus:

— ilma koorikuta, pehme väliskestaga;

— sile, läikiv, ühtlane pind, piimvalge värvus;

— iseloomulik kiuline konsistents, mis on esialgu intensiivsem ja kihiline ning millest lõikamisel või vähesel pigistamisel eraldub piimjat vedelikku. Juustus võivad olla nn taskukesed, kuhu see vedelik koguneb;

— augud puuduvad.

— Värvus: ühtlane piimvalge värvus, ilma täppide ja soonteta.

— Konsistents: pehme ja kergelt elastne.

— Maitse: iseloomulik, pikantne, värske, veidi hapukas.

— Aroom: iseloomulik, aromaatne, õrn, veidi hapuka piima lõhn.

Keemilised omadused:

— kuivaine rasvasisaldus: vähemalt 44 % (m/m);

— niiskusesisaldus: kerakujulise juustu korral 58–66 % (m/m); põimitud juustu korral 56–62 % (m/m);

— rasvavaba osa niiskusesisaldus: 69–80 % (m/m);

— fosfataasi aktiivsus alla 12 μg fenooli 1 grammi juustu kohta;

— taina pH: 5,1–5,6;

— L(+) piimhape: üle 0,2 % (m/m) kolme päeva jooksul pärast tootmiskuupäeva analüüsitud proovides;

— naatriumkloriidi (NaCl) sisaldus proovis kuni 1 % (m/m);

— furosiinisisaldus: kuni 10 mg 100 g valgu kohta.

Mikrobioloogilised omadused:

Tüüpiline mikrofloora, mis peab vastu kalgendi plastifitseerimisele, vähemalt 107 cfu grammi kohta kolme päeva jooksul pärast tootmiskuupäeva analüüsitud proovides.

Säilitamine

Toodet tuleks hoida temperatuuril 0–4 °C. Maksimaalne säilitustemperatuur peab olema märgitud etiketile koos kõlblikkusajaga, mis on märgitud sõnadega „Kõlblik kuni …“, millele järgnevad päev ja kuu.

4.2. Punktis 1 esitatud nimetusega toote tootmismeetodi kirjeldus, mida tootjad peavad järgima, sealhulgas asjakohasel juhul tooraine või kasutatavate koostisainete laad ja omadused, ning toote valmistamisviisi kirjeldus (viitemääruse artikli 7 lõige 2)

Tootmis- või valmistamismeetod hõlmab üksnes järgmisi etappe, mis peavad toimuma pideva protsessina samas ettevõttes:

— vajaduse korral piima eelnev valmitamine eranditult naturaalse piimhappejuuretisega; (1)

— piima pastöriseerimine 15 sekundi jooksul miinimumtemperatuuril 71,7 °C või samaväärne menetlus;

— piimale naturaalse piimhappejuuretise lisamine;

— 20–30 % pepsiini aktiivsusega vedela veiselaabi lisamine;

— laabi koagulatsioon temperatuuril 35–39 °C;

— vadaku lõikamine, murdmine ja eraldamine kalgendist;

— kalgendi valmitamine pH-tasemeni 5,0–5,4; valminud kalgendi tükeldamine;

— kalgendi plastifitseerimine (kalgendi kuumutamine kuuma veega, lisades vajaduse korral soola, kuni kalgendi lõpptemperatuurini 58–65 °C);

— kalgendi kuumalt vormimine;

— kalestamine külmas vees, lisades vajaduse korral soola;

— pakendamine.

(1) Emajuuretis

Emajuuretis:

— külmutamata toorpiima kuumutamine vähemalt 15 minuti jooksul temperatuuril vähemalt +63 °C (või kasutades samaväärse mõjuga aja/temperatuuri suhet);

— jahutamine inkubatsioonitemperatuurini (t = 42–50 °C);

— inkubeerimine, kuni saavutatakse happesus 14–24 °SH 100 ml kohta;

— jahutamine temperatuurini alla +8 °C;

— külmladustamine temperatuuril alla +4 °C.

Järgmised juuretised

— toorpiima (võib olla ka külmutatud piima) inokulatsioon vähemalt 4 % emajuuretisega;

— kuumutamine nagu emajuuretise puhul;

— jahutamine inkubatsioonitemperatuurini (t = 42–50 °C);

— inkubeerimine, kuni saavutatakse happesus 14–24 °SH 100 ml kohta;

— jahutamine temperatuurini alla +8 °C;

— külmladustamine temperatuuril alla +4 °C.

Tarbejuuretis

Tarbejuuretis:

— peab olema happesusega 16–30 °SH 100 ml kohta;

— peab olema termofiilsete streptokokkide sisaldusega vähemalt 108 cfu milliliitri kohta;

— peab olema negatiivse fosfataasi aktiivsusega;

— tuleb tootmises ära kasutada kolme päeva jooksul pärast valmistamist.

4.3. Nende peamiste elementide kirjeldus, mis määravad kindlaks toote traditsioonilised omadused (viitemääruse artikli 7 lõige 2)

„Mozzarella Tradizionale“ on juust, mis saadakse plastifitseeritud toorjuustu valmistamise traditsioonilise tehnoloogia abil ja on osa Itaalia piimatööstuse traditsioonist.

Kõige tavapärasemal kujul, mis on esitatud käesolevas tootespetsifikaadis, peab toode olema valmistatud täispiimast, mis on ettevõttesse saabumisel toorpiim ja mille puhul muudetakse vajaduse korral üksnes rasvasisaldust; oluline tegur on naturaalne piimhappejuuretis, mis peab olema valmistatud piimast, mis on pärit samast piirkonnast kui juustutootmisettevõttes kasutatav piim, ning mida tuleb kasutada kohapeal. Naturaalne juuretis on piimhappebakterite kultuur, millele on iseloomulik kuumuskindlus, kiire kasv ja hapestumine. See saadakse toorpiimas loomulikul kujul leiduva piima mikrofloora selektiivsel rikastamisel ning selles säilib piima esialgne mikrobioloogiline kvaliteet.

Nõuetekohaselt valmistatud naturaalne juuretis koosneb tavaliselt Streptococcus thermophilus’e tüvede määratlemata segust, millele lisaks võib esineda enterokokke ja kuumuskindlaid piimhappebaktereid. See piima mikrofloora rühm aitab määrata toote lõppomadusi.

(1) ELT L 343, 14.12.2012, lk 1.